|  |  |
| --- | --- |
|  |  |
|  |  |
| Korporativne komunikacije Av. V. Holjevca 10Zagreb 10002 Tel: 01 6450 406Fax: 01 6452 406 |  |

 **PRIOPĆENJE ZA MEDIJE**

**INA pokreće ulaganje u proizvodnju bitumena u Sisku**

**Zagreb, 13. ožujka 2019. – Sukladno poslovnom planu za 2019. godinu, na današnjoj sjednici Uprava Ine odobrila je pokretanje projekta proizvodnje bitumena u Sisku. Radi se o projektu predviđenom programom INA R&M Novi smjer 2023. Nastavno na današnje odobrenje Uprave, pokrenut će se pripreme i sve potrebne aktivnosti za ostvarenje plana, a proizvodnja bi trebala početi od ožujka 2021. godine. Radi se o investiciji vrijednoj nekoliko desetaka milijuna kuna.**

Podsjećamo, krajem prošle godine donesen je novi program INA R&M Novi smjer 2023. koji sadržava strateške smjernice za razvoj Ininog rafinerijskog sustava. U sklopu programa predviđen je prestanak tradicionalne prerade nafte u Sisku, a poslovne aktivnosti na lokaciji će se nastaviti transformacijom u industrijski centar koji će se razviti i ostati vrijedan dio INA Grupe. Osim proizvodnje bitumena za koji je danas dano odobrenje, ostali projekti planirani u skladu sa strateškim smjernicama uključuju i logističko središte, proizvodnju maziva i potencijalno rafineriju bio-komponenti.

INA želi pretvoriti gubitke koje je rafinerijski sustav godinama stvarao u dobit, a sve s ciljem osiguravanja održivosti svake djelatnosti zasebno i održavanja vertikalno integriranog poslovnog modela.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 500 maloprodajnih mjesta u Hrvatskoj i u susjednim zemljama. INA Grupa je članica MOL Grupe.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr